Artis Drēziņš, "Latvijas Avīze", AS "Latvijas Mediji"
Ceturtdien Kurzemes rajona tiesa Saldū par sievietes sabraukšanu piesprieda piecu gadu nosacītu cietumsodu un uz tikpat ilgu laiku atņēma vadītāja tiesības 79 gadus vecajam pensionāram Reinim.
2020. gada 16. maijā plkst. 10.15 pensionārs vadīja busiņu "Renault Trafic" Saldū pa Striķu ielu un pirms krustojuma nedeva ceļu gājējai Ligitai, kura atradās uz neregulējamas gājēju pārejas.
Automobilis pārbrauca pāri sievietei, kura guva smagas traumas un tagad ir I grupas invalīde. Apdrošinātāji sievietei samaksājuši (cik, to cietušās juriste nevēlējās atklāt) un no autovadītāja viņa tiesā piedzina 49,73 eiro materiālos izdevumus.
Reinis šobrīd, kā pats tiesai teica, atrodas sliktā veselības stāvoklī un, kā varēja saprast no prokurora Sigita Šarķa, labs tas nav bijis arī notikuma brīdī, jo debatēs prokurors sacīja, ka galvenais ir atņemt vadītāja tiesības uz maksimālu laiku, lai apsūdzētais savas veselības dēļ vairs nevarētu sēdēt pie stūres un apdraudēt sabiedrību.
Par šādu nodarījumu likums paredz, ka tiesības var atņemt uz pieciem gadiem, ko prokurors arī prasīja un ko pielēma tiesnese Ilze Apse. Piedevām prokurors prasīja četrus gadus nosacītu cietumsodu – strādāt piespiedu darbu pensionāram neļauj veselība, maksāt soda naudu – nelielā pensija.
Reinis savu vainu atzina un nožēloja. Vienlaikus cietušās pārstāve lūdza tiesai pieņemt blakuslēmumu par autovadītāja ģimenes ārstes bezdarbību – viņa esot zinājusi par Reiņa veselības problēmām, tomēr izdevusi medicīnisku izziņu, kas atļāvusi pensionāram sēsties pie stūres.
Tiesnese atbildēja, ka juristei vajadzētu vērsties ar šo informāciju tiesībsargājošās institūcijās, jo konkrētā krimināllieta nav par to, bet tomēr pieņēma blakuslēmumu, kas uzliks par pienākumu Veselības inspekcijai izvērtēt ģimenes ārstes rīcību.